Οδηγία 2000/50/ΕΚ της Επιτροπής

της 26ης Ιουλίου 2000

για την καταχώρηση μιας δραστικής ουσίας (άλας προεξαδιόνης με ασβέστιο) στο παράρτημα Ι της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2000/10/ΕΚ της Επιτροπής(2), η οποία στο εξής καλείται "η οδηγία" και ιδίως το άρθρο 6 παράγραφος 1,

Εκτιμώντας τα ακόλουθα:

(1) Σύμφωνα με το άρθρο 6 παράγραφος 2 της οδηγίας, η Γαλλία έλαβε, στις 10 Φεβρουαρίου 1994, μια αίτηση από τη BASF AG, η οποία στο εξής καλείται "ο αιτών", για την καταχώρηση της δραστικής ουσίας άλας προεξαδιόνης με ασβέστιο στο παράρτημα Ι της οδηγίας.

(2) Σύμφωνα με τις διατάξεις του άρθρου 6 παράγραφος 3 της οδηγίας, η Επιτροπή επιβεβαίωσε στην απόφασή της 96/520/ΕΚ(3) ότι ο φάκελος που έχει υποβληθεί για το άλας προεξαδιόνης με ασβέστιο μπορεί να θεωρηθεί ότι πληροί, καταρχάς, στις απαιτήσεις σχετικά με τα δεδομένα και τα στοιχεία του παραρτήματος ΙΙ και, για ένα φυτοπροστευτικό προϊόν που περιέχει αυτή τη δραστική ουσία, του παραρτήματος ΙΙΙ της οδηγίας.

(3) Σύμφωνα με το άρθρο 5 παράγραφος 1 της οδηγίας, μια δραστική ουσία πρέπει να καταχωρείται στο παράρτημα Ι για χρονική περίοδο που δεν υπερβαίνει τα δέκα έτη, όταν είναι δυνατόν να αναμένεται ότι ούτε η χρήση ούτε τα κατάλοιπα φυτοπροστατευτικών προϊόντων που περιέχουν τη δραστική ουσία θα έχουν επιβλαβείς επιπτώσεις στην υγεία των ανθρώπων ή των ζώων ή στον υδροφόρο ορίζοντα ή μη αποδεκτές επιδράσεις στο περιβάλλον.

(4) Για το άλας προεξαδιόνης με ασβέστιο, αξιολογήθηκαν οι επιπτώσεις στην ανθρώπινη υγεία και στο περιβάλλον, σύμφωνα με τις διατάξεις του άρθρου 6 παράγραφοι 2 και 4 της οδηγίας, για τις χρήσεις που προτείνονται από τον αιτούντα. Η Γαλλία, με την ιδιότητα του κράτους μέλους που έχει ορισθεί εισηγητής, υπέβαλε στην Επιτροπή, στις 9 Ιουνίου 1998, το σχέδιο της σχετικής έκθεσης αξιολόγησης.

(5) Η υποβληθείσα έκθεση αναθεωρήθηκε από τα κράτη μέλη και την Επιτροπή στο πλαίσιο της μόνιμης φυτοϋγειονομικής επιτροπής. Η εν λόγω αναθεώρηση έχει οριστικοποιηθεί στις 16 Ιουνίου 2000 στην τυποποιημένη έκθεση αναθεώρησης της Επιτροπής για το άλας προεξαδιόνης με ασβέστιο. Μπορεί να καταστεί αναγκαίο να ενημερωθεί αυτή η έκθεση για να ληφθούν υπόψη οι τεχνικές και επιστημονικές εξελίξεις. Στην περίπτωση αυτή, θα πρέπει να τροποποιηθούν επίσης, σύμφωνα με το άρθρο 6 παράγραφος 1 της εν λόγω οδηγίας, οι όροι για την καταχώρηση του άλατος προεξαδιόνης με ασβέστιο στο παράρτημα Ι της οδηγίας.

(6) Ο φάκελος και οι πληροφορίες που προέκυψαν από την αναθεώρηση έχουν υποβληθεί, επίσης, στην επιστημονική φυτοϋγειονομική επιτροπή για γνωμοδότηση, στις 26 Νοεμβρίου 1999. Η επιτροπή αυτή διατύπωσε τη γνώμη της στις 6 Ιουνίου 2000.

(7) Από τις διάφορες εξετάσεις που πραγματοποιήθηκαν σε φυτοπροστατευτικά προϊόντα που περιέχουν τη σχετική δραστική ουσία προέκυψε ότι μπορεί να αναμένεται ότι, σε γενικές γραμμές, πληρούνται οι απαιτήσεις που θεσπίζονται στο άρθρο 5 παράγραφος 1 στοιχεία α) και β) και παράγραφος 3 της οδηγίας, ιδίως όσον αφορά τις χρήσεις οι οποίες εξετάστηκαν και παρουσιάστηκαν λεπτομερώς στην έκθεση αναθεώρησης της Επιτροπής. Ως εκ τούτου, είναι σκόπιμο να καταχωρηθεί η σχετική δραστική ουσία στο παράρτημα Ι, για να διασφαλισθεί ότι σε όλα τα κράτη μέλη οι άδειες για φυτοπροστατευτικά προϊόντα που περιέχουν την εν λόγω δραστική ουσία μπορούν να χορηγούνται σύμφωνα με τις διατάξεις της εν λόγω οδηγίας.

(8) Μετά την καταχώρηση, απαιτείται μια εύλογη χρονική περίοδος ώστε να μπορέσουν τα κράτη μέλη να εφαρμόσουν τις διατάξεις της οδηγίας για τα φυτοπροστατευτικά προϊόντα που περιέχουν άλας προεξαδιόνης με ασβέστιο, και ιδίως για να αναθεωρήσουν, εντός αυτής της περιόδου, τις υφιστάμενες προσωρινές άδειες ή να χορηγήσουν, ως το τέλος αυτής της περιόδου το αργότερο, νέες άδειες σύμφωνα με τις διατάξεις της οδηγίας. Μπορεί να απαιτηθεί μεγαλύτερη χρονική περίοδος για φυτοπροστατευτικά προϊόντα που περιέχουν άλας προεξαδιόνης με ασβέστιο και άλλες δραστικές ουσίες που καταχωρούνται στο παράρτημα Ι.

(9) Είναι σκόπιμο να προβλεφθεί ότι η οριστικοποιηθείσα έκθεση αναθεώρησης (εκτός από τα στοιχεία εμπιστευτικού χαρακτήρα, κατά την έννοια του άρθρου 14 της οδηγίας), παραμένει διαθέσιμη ή καθίσταται διαθέσιμη από τα κράτη μέλη για να την συμβουλεύεται οποιοδήποτε ενδιαφερόμενο μέρος.

(10) Η έκθεση αναθεώρησης απαιτείται για την ορθή εφαρμογή από τα κράτη μέλη πολλών μερών των ενιαίων αρχών που θεσπίζονται στο παράρτημα VI της οδηγίας όταν οι αρχές αυτές αναφέρονται στην αξιολόγηση των δεδομένων του παραρτήματος ΙΙ τα οποία υπεβλήθησαν με σκοπό την καταχώρηση της δραστικής ουσίας στο παράρτημα Ι της οδηγίας.

(11) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής η οποία διατυπώθηκε στις 16 Ιουνίου 2000,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άλας προεξαδιόνης με ασβέστιο χαρακτηρίζεται ως δραστική ουσία του παραρτήματος Ι της οδηγίας 91/414/ΕΟΚ, σύμφωνα με το συνημμένο παράρτημα.

Άρθρο 2

1. Τα κράτη μέλη θέτουν σε ισχύ, το αργότερο την 1η Ιανουαρίου του 2001, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία.

2. Εντούτοις, όσον αφορά την αξιολόγηση και τη λήψη απόφασης σύμφωνα με τις ενιαίες αρχές που προβλέπονται στο παράρτημα VI της οδηγίας 91/414/ΕΟΚ, βάσει ενός φακέλου που ανταποκρίνεται στις απαιτήσεις του παραρτήματος ΙΙΙ, η περίοδος που καθορίζεται στην παράγραφο 1 παρατείνεται για τις υπάρχουσες προσωρινές άδειες φυτοπροστατευτικών προϊόντων που περιέχουν άλας προεξαδιόνης με ασβέστιο μέχρι την 1η Ιανουαρίου του 2002.

3. Εντούτοις, για τα φυτοπροστατευτικά προϊόντα που περιέχουν άλας προεξαδιόνης με ασβέστιο μαζί με μια άλλη δραστική ουσία η οποία περιλαμβάνεται στο παράρτημα Ι της οδηγίας 91/414/ΕΟΚ, η περίοδος που αναφέρεται στην παράγραφο 1 παρατείνεται έως ότου προβλεφθεί μεγαλύτερη περίοδος εφαρμογής από τις διατάξεις που θεσπίζονται στην οδηγία η οποία αφορά την καταχώρηση αυτής της άλλης δραστικής ουσίας στο παράρτημα Ι της οδηγίας 91/414/ΕΟΚ.

4. Τα κράτη μέλη τηρούν διαθέσιμη την έκθεση αναθεώρησης, εκτός από τα εμπιστευτικού χαρακτήρα στοιχεία κατά την έννοια του άρθρου 14 της οδηγίας, για να την συμβουλεύονται τα ενδιαφερόμενα μέρη ή την θέτουν στη διάθεσή τους μετά από ειδική αίτηση.

5. Όταν τα κράτη μέλη θεσπίζουν τα μέτρα, τα τελευταία περιλαμβάνουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την 1η Οκτωβρίου 2000.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 26 Ιουλίου 2000.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 57 της 2.3.2000, σ. 28.

(3) ΕΕ L 220 της 30.8.1996, σ. 19.

ΠΑΡΑΡΤΗΜΑ

1. Άλας προεξαδιόνης με ασβέστιο

1. Ταυτότητα: (IUPAC) ασβέστιο 3,5-dioxo-4-propionylcyclohexanecarboxylate

2. Ιδιαίτεροι όροι που πρέπει να πληρούνται:

2.1. Η ελάχιστη καθαρότητα της δραστικής ουσίας είναι 890 g/kg.

2.2. Επιτρέπονται μόνον οι χρήσεις ως ρυθμιστή ανάπτυξης των φυτών.

2.3. Για την εφαρμογή των ενιαίων αρχών του παραρτήματος VI, πρέπει να λαμβάνονται υπόψη τα συμπεράσματα της έκθεσης αναθεώρησης για το άλας προεξαδιόνης με ασβέστιο, και ιδίως των προσαρτημάτων Ι και ΙΙ, όπως οριστικοποιήθηκε στο πλαίσιο της μόνιμης φυτοϋγειονομικής επιτροπής στις 16 Ιουνίου 2000.

3. Ημερομηνία λήξης της καταχώρησης: 1η Οκτωβρίου 2010.